ताकत में भारत की बराबरी नहीं कर सकते : पाक  
पाकिस्तान के रक्षामंत्री ने कहा कि भारत ने अपनी सेना को जिस तरह से विकसित किया है, उसे देखते हुए पाक के लिए उससे लंबी लड़ाई लड़ना मुश्किल है।
पाकिस्तान ने यह माना है कि वह ताकत के मामले में भारत की बराबरी नहीं कर सकता। पाकिस्तान के रक्षा मंत्री चौधरी अहमद मुख्तार ने बीबीसी को दिए इंटरव्यू में कहा है कि भारत ने पिछले कुछ सालों में अपनी सेना को जिस तरह से विकसित किया है, उसे देखते हुए पाकिस्तान के लिए उससे लंबी लड़ाई लड़ना मुश्किल है।  पाकिस्तानी रक्षा मंत्री ने कहा कि पहले भारत और पाकिस्तान 22 दिनों तक लगातार लड़ सकते थे। अब भारत ने काफी हथियार जुटा लिए हैं, तो शायद वह 45 दिनों तक लड़ सकते हैं, जिसका मुकाबला पाकिस्तान नहीं कर सकता।  चौधरी अहमद मुख्तार ने कहा कि अगर दोनों फौजों और हथियारों की तुलना करें, तो पाकिस्तान भारत के मुकाबले कहीं नहीं बैठता है। साथ ही उन्होंने कहा कि भारत की अर्थव्यवस्था पाकिस्तान से छह−सात गुना बड़ी है और भारत की अर्थव्यस्था तेजी से बढ़ी है।